दक्षिण 24 परगना, 10 नवंबर(हि. स.)। दक्षिण 24 परगना जिले के बासंती थाना अंतर्गत रामचंद्रखाली इलाके में एक महिला ने अपने पति के के साथ मिलकर एक युवक की पीट-पीट कर हत्या कर दी। मृतक का नाम रमजान मिस्त्री (32)था। सूत्रों के अनुसार तकरीबन सात वर्ष पहले रामचंद्रखाली ग्राम के रमजान के साथ बरूईपुर थाना अंतर्गत कुलारी ग्राम के तोयेबा मिस्त्री का विवाह हुआ था। इन दोनों को एक कन्या संतान भी हुई। लेकिन विवाह के बाद से ही तोयेबा का पड़ोस के सईदुल मोड़ल के साथ विवाहोत्तर संबंध स्थापित हो गया। इलाके के लोगों को जब इस बारे में जानकारी हुई तो सॉलिसी सभा बुलायी गयी। सॉलिसी सभा के बाद सईदुल इलाका छोड़कर अन्यत्र चला गया। लेकिन उसने तोयेबा के साथ अपना संपर्क नहीं तोड़ा। इसके बाद तकरीबन तीन वर्ष पहले तोयेबा भागकर सईदुल के पास चली गयी और उससे विवाह कर लिया विवाह के बाद सईदुल और तोयेबा कोलकाता के मटियाब्रुज इलाके में रहने लगे। गत शुक्रवार को रामचंद्रखाली ग्राम में तोयेबा और सईदुल वापस आये। सईदुल के साथ अपनी पत्नी को देखकर रमजान मिस्त्री बर्दाश्त नहीं कर पाया। उसने जम के शराब पी और सईबुल और तोयेबा को गालियां देना शुरू की। तोयेबा उसने अपनी बेटी भी वापस मांगी। आरोप है इसके बाद सईदुल मोड़ल ने अपने साथियों के साथ मिलकर रमजान की पिटाई कर दी। गंभीर रूप से घायल अवस्था में रमजान को पहले बसंती ब्लॉक प्राथमिक अस्पताल में पहुंचाया गया। बाद में उसके परिवार के लोग उसे कैनिंग महकमा अस्पताल लेकर गये जहां शनिवार तड़के रमजान ने दम तोड़ दिया। इस घटना के बाद इलाके में शोक का माहौल है। पुलिस ने इस मामले में मुख्य आरोपित सईदुल मोड़ल सहित तीन लोगों को गिरफ्तार किया है। हिन्दुस्थान समाचार/धनंजय